Փսոու (գյուղ)

Սալմե կամ Փսոու  (աբխազ.` Ҧсоу, , ),  գյուղ Աբխազիայի Գագրայի շրջանում, Գագրայից 17 կմ հյուսիս-արևմուտք, Փսոու գետի ձախ ափին։ Գտնվում է ծովի մակարդակից 550 մ բարձրության վրա։

Բնակչություն 
1959 թվականի տվյալներով գյուղն ուներ 1268 բնակիչ, հիմնականում էստոնացիներ, հայեր և ռուսներ։ 1989 թվականի հաշվառումների համաձայն, գյուղում բնակվում էր 1659 մարդ, հիմնականում էստոնացիներ, հայեր, վրացիներ և հույներ։ 2015 թվականի դրությամբ, գյուղում բնակվում էին 530 էթնիկ էստոնացիներ, իսկ դպրոցում, մասամբ հնարավորություն կար կրթություն ստանալու նաև էստոներեն լեզվով։

Բնակիչներն զբաղվում են ծխախոտի, եգիպտացորենի, բանջարեղենի մշակությամբ, այգեգործությամբ, անասնապահությամբ, շերամապահությամբ և մեղվաբուծությամբ։ Գյուղն ունի ութամյա դպրոց, մշակույթի տուն, մանկապարտեզ և բուժկայան։

Պատմական ակնարկ 
19-րդ դարի վերջերին, մերձբալթյան Էստլյանդիա նահանգում գտնվող Կուուսալու ծխական համայնքից եկած էստոնացի վերաբնիկները, 1884 թվականին, Աբխազիայի Փսոու-ախաբլա գյուղի մոտ կառուցել են ոչ մեծ անտառահատարան։ Արմատախիլ անելով ծառերը և չորացնելով ճահճուտը, նրանք տնկել էին սալորենու այգիներ և զբաղվում էին բանջարեղենի մշակությամբ։ 1885 թվականին գյուղը կոչվեց Սալմե։ 1992-1993 թվականների վրաց-աբխազական հակամարտության ժամանակ, էստոնացիների մի մասը հայրենադարձվել է Էստոնիա։

Հայերը եկել են Սամսունի շրջակայքի գյուղերից` 1915 թվականին։

1992 թվականին, Աբխազիայի կառավարության որոշմամբ, գյուղը վերանվանվել է Փսոու, համանուն գետի անունով։

Ծանոթագրություններ 

Աբխազիայի գյուղեր
Աբխազիայի հայաբնակ գյուղեր